Návrh 

NARIADENIE VLÁDY
Slovenskej republiky
 z ........... 2008,
ktorým sa mení a dopĺňa nariadenie vlády Slovenskej republiky č. 571/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výťahy v znení nariadenia vlády Slovenskej republiky                č. 327/2003 Z. z.

 	Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov nariaďuje:

Čl. I

Nariadenie vlády Slovenskej republiky č. 571/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výťahy v znení nariadenia vlády č. 327/2003 Z. z. sa mení a dopĺňa takto:

1.	V § 1 sa vypúšťa odsek 1.  

Doterajšie odseky 2 až 5 sa označujú ako odseky 1 až 4.

2.	V § 1 ods. 2 písm. a) sa za slovo „výťahom“ vkladá slovo „zdvíhacie“ a  slovo „klietkou“ sa nahrádza slovami „nosnou plošinou“. 

3.	V § 1 ods. 2 písm. a) tretí bod znie:
„3. len nákladov, ak je nosná plošina prístupná osobám, možno do nej voľne vstúpiť a je vybavená ovládacím zariadením nachádzajúcim sa vnútri alebo v dosahu osoby, ktorá je vnútri,“.   

4.	V § 1 ods. 2 písm. b) sa za slovo „výťahom“ vkladá slovo „zdvíhacie“ a vypúšťajú sa slová „napr. výťahy s nožnicovým mechanizmom,“.

5.	V § 1 ods. 2 sa za  písmeno b) vkladá nové písmeno c),  ktoré znie:
„c) nosnou plošinou časť výťahu, na ktorej sa nachádzajú prepravované osoby alebo prepravované náklady,“.

Doterajšie písmená c) až g) sa označujú ako písmená d) až h).

6.	V § 1 odsek 3 znie:
„(3) Toto nariadenie sa nevzťahuje na
a)	zdvíhacie zariadenia, ktorých rýchlosť nie je vyššia  ako  0, 15 m/s,
b)	stavebné výťahy,
c)	lanové dráhy vrátane pozemných lanových dráh,
d)	výťahy špeciálne projektované a konštruované na vojenské účely alebo policajné účely,
e)	zdvíhacie zariadenia určené na vykonávanie práce z nich,
f)	banské ťažobné zariadenia,
g)	zdvíhacie zariadenia určené na zdvíhanie osôb pri umeleckých vystúpeniach, 
h)	zdvíhacie zariadenia v dopravných prostriedkoch,
i)	zdvíhacie zariadenia spojené so strojovým zariadením, ktoré sú určené výhradne na                       zabezpečovanie prístupu na pracovné miesto vrátene prístupu na vykonávanie údržby a kontroly strojového zariadenia,
j)	ozubnicové dráhy,
k)	pohyblivé schody a pohyblivé chodníky.“.

7.	Za § 11 sa vkladá § 11a, ktorý znie:

„§ 11a

Týmto nariadením vlády sa preberajú právne akty Európskych spoločenstiev a Európskej únie uvedené v prílohe č. 15.“.

8.	V prílohe č. 1 bod 1.2 znie:
„1.2  Nosná plošina
Nosnou plošinou každého výťahu musí byť klietka.
Klietka výťahu musí byť navrhnutá a vyrobená tak, aby jej priestor a pevnosť zodpovedali maximálnemu počtu osôb a nosnosti výťahu, ktoré určil dodávateľ.
Ak to rozmery výťahu umožňujú, klietka výťahu určeného na prepravu osôb musí byť navrhnutá a vyrobená tak, aby jej konštrukcia neprekážala alebo nebránila prístupu a použitiu výťahu osobám s obmedzenou schopnosťou pohybu a aby umožňovala všetky vhodné úpravy, ktoré uľahčujú jeho používanie týmto  osobám.“.

9.	Príloha č. 15 znie:

„Príloha č. 15
k nariadeniu vlády č. 571/2001 Z. z.

     ZOZNAM PREBERANÝCH PRÁVNYCH AKTOV EURÓPSKYCH SPOLOČIENSTIEV A EURÓPSKEJ ÚNIE

1.	Smernica Európskeho parlamentu a Rady 95/16/ES z 29. júna 1995 o aproximácii zákonov členských štátov týkajúcich sa výťahov (Mimoriadne vydanie Ú. v. EÚ, kap. 13/zv. 15) v znení nariadenia (ES) č. 1882/2003 Európskeho parlamentu a Rady z 29. septembra 2003, ktorým sa podľa rozhodnutia Rady 1999/468/ES upravujú ustanovenia týkajúce sa výborov, ktoré pomáhajú Komisii pri výkone jej vykonávacích právomoci ustanovených v nástrojoch, ktoré podliehajú postupu uvedenému v článku 251 Zmluvy o založení ES (Mimoriadne vydanie Ú. v. EÚ, kap. 1/zv. 4).
2.	Smernica Európskeho parlamentu a Rady  2006/42/ES zo 17. mája 2006 o strojových zariadeniach a o zmene a doplnení smernice 95/16/ES (prepracované znenie) (Ú. v. EÚ L 157, 9. 6. 2006).“.

Čl. II

Toto nariadenie vlády nadobúda účinnosť 29. decembra  2009.